钦定古今图书集成/明伦汇编/官常典/第607卷 > 侯荩
## 钦定古今图书集成/明伦汇编/官常典/第607卷 > 侯荩

按《松江府志》：“荩字进忠，华亭人。景泰末，以乡贡试。吏
部尚书王文端奇其文，擢寘第一，授襄阳府同知，改
处州。属邑龙泉、庆元民盗矿，阻山为乱，中官卢永议
发兵剿之。荩言人贫而窃矿为乱，非本情。即躬诣其
地，谕以祸福，民感激散去，全活者甚众。升河东盐运
同知。盐池故无垣，亡赖子聚众杀劫，有司莫能制。荩”
条陈禁革，疏通十馀策。报下行之，盗贼遂息。天雨，盐
池溢，荩致斋三日遂霁，而池外十馀里雨如故，人以
为诚感。子方、直，皆第进士。方，字公矩，有文名，终湖广
佥事，直广西参议。